Diari Oficial de la Generalitat Valenciana


Sumari del DOGV 5415, del 27-12-2006 (2006/14959)

ORDE de 28 de novembre de 2006, de la Conselleria de Benestar Social, per la qual es convoca el III Premi BUPI Bones Pràctiques per a la Integració.
----------------------------------------------------------------------------------------------------------------------------------------------------

### Dades del document

Número de DOGV
:   5415

Data del DOGV
:   27-12-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/14907


Data del document
:   28-11-2006

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * integració social
    * diferència cultural
    * distinció honorífica
    * integració dels migrants
    * alumnat
    * premi cultural
    * centre d'ensenyament

ORDE de 28 de novembre de 2006, de la Conselleria de Benestar Social, per la qual es convoca el III Premi BUPI Bones Pràctiques per a la Integració. [2006/14958]  
La Direcció General d'Immigració és l'òrgan directiu de la Conselleria de Benestar Social, a què correspon, segons el Decret 120/2003, d'11 de juliol, del Govern Valencià pel qual s'aprova el Reglament Orgànic i Funcional de la Conselleria de Benestar Social, desenrotllat per l'Orde de 23 de juny del 2006, de la Conselleria de Benestar Social, reforçar les polítiques del Consell de la Generalitat en matèria d'integració de la immigració en els àmbits educatiu, laboral, sanitari i de vivenda.  
En l'àmbit educatiu, la Direcció General d'Immigració col.labora amb la Direcció General d'Ensenyament, perquè l'alumnat desenrotlle actituds i comportaments tolerants i solidaris que afavorisquen el coneixement d'altres cultures, així com la convivència pacífica amb la creixent població immigrant assentada a la Comunitat Valenciana.  
La Conselleria de Benestar Social, la Conselleria de Cultura, Educació i Esport i la Conselleria de Territori i Vivenda són conscients que l'educació és fonamental per a fomentar l'acceptació i l'acostament a la diversitat cultural des de la tolerància. Tolerància i respecte, no sols cap a les relacions personals, sinó també al conjunt de valors naturals, socials i culturals existents a la Comunitat Valenciana, que influïxen en la vida material i psicològica dels valencians i en el futur de generacions futures.  
Per això, i a fi de promoure i incentivar la integració social i una educació responsable en matèria mediambiental al si del sistema educatiu valencià, la Direcció General d'Immigració, amb la col.laboració de la Direcció General d'Ensenyament, inclou entre les seues activitats la convocatòria del III Premi BUPI Bones Pràctiques per a la Integració, per a impulsar entre la comunitat educativa valenciana els coneixements i les actituds que permeten acollir amb normalitat l'heterogeneïtat i la riquesa cultural que el fenomen de la immigració implica i l'adopció de pautes de conducta sostenibles i respectuoses amb el medi natural i urbà en què viuen.  
Per tot això, i fent ús de les facultats que em conferix l'article 47.11 del Text Refós de la Llei d'Hisenda Pública de la Generalitat Valenciana,  
ORDENE  
Primer  
És objecte de la present orde la convocatòria del III Premi BUPI Bones Pràctiques per a la Integració i aprovar les bases per les quals es regirà la convocatòria, que figuren com a annex I.  
Segon  
El termini de presentació de sol.licituds començarà a partir de l'endemà de la publicació de la present convocatòria en el Diari Oficial de la Generalitat i finalitzarà el 30 de març del 2007. L'últim dia per a la resolució i la notificació dels premis serà el 30 d'abril del 2007.  
Tercer  
L'eficàcia de la present convocatòria queda condicionada a l'existència, en els pressupostos de l'exercici econòmic de l'any 2007, de crèdit adequat i suficient per a atendre els premis previstos en esta orde, havent de publicar-se, a este efecte, en el Diari Oficial de la Generalitat la Resolució de la Conselleria de Benestar Social en què es determine la línia pressupostària i la quantia global màxima que servisca de suport a esta.  
Disposicions finals  
Primera  
Es delega en la Direcció General d'Immigració la facultat de resoldre la convocatòria i concedir els Premis; se l'autoritza per a adoptar les mesures oportunes per al compliment i el desenrotllament d'esta orde i també per a resoldre totes les incidències que es plantegen en la seua interpretació i execució.  
Segona  
La present orde entrarà en vigor l'endemà de la seua publicació en el Diari Oficial de la Generalitat.  
Tercera  
D'acord amb el que establixen els articles 107, 116 i 117 de la Llei 30/92, de 26 de novembre, del Règim Jurídic de les Administracions Públiques i Procediment Administratiu Comú i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present Orde que posa fi a la via administrativa, podrà ser recorreguda potestativament en reposició o bé caldrà plantejar directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant la consellera de Benestar Social en el termini d'un mes a comptar de l'endemà de la seua publicació.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.  
València, 28 de novembre de 2006  
La consellera de Benestar Social  
Alicia de Miguel García  
ANNEX I  
Bases per a la concessió del III Premi BUPI   
Bones Pràctiques per a la Integració  
Primera. Objectius  
Els objectius de la present convocatòria, són els següents:  
a) Estimular la planificació i la realització de totes aquelles activitats que contribuïsquen a la integració escolar i social de l'alumnat immigrant.  
b) Promoure l'educació intercultural des d'un plantejament global del centre docent, assumida per la comunitat educativa i dirigida a tot l'alumnat.  
c) Fomentar la formació del professorat a través de la investigació i la innovació educativa sobre el procés de comunicació i intercanvi de cultures i sobre l'atenció educativa a l'alumnat immigrant.  
d) Incentivar la posada en marxa i consolidació de models que promoguen la col.laboració i la relació positiva entre alumnes i famílies de distintes cultures.  
e) Fomentar l'adopció de pautes de comportament que incentiven el respecte per la naturalesa i el medi ambient.  
Segona. Destinataris  
Podran participar tots els centres docents públics o privats de la Comunitat Valenciana que impartisquen Educació Preescolar o ensenyaments escolars, o programes municipals de Formació de Persones Adultes.  
Tercera. Forma de participació  
Els centres que desitgen concórrer a esta convocatòria hauran de presentar, junt amb l'imprés d'inscripció de l'annex II, degudament formalitzat, els documents següents:  
. D'acord amb el que disposa l'article 14.1 e) Llei 38/2003 de 17 de novembre, General de Subvencions, els beneficiaris hauran d'acreditar amb anterioritat a dictar-se la proposta de resolució de concessió, que es troben al corrent en el compliment de les seues obligacions tributàries i davant la Seguretat Social.  
Els centres docents públics estan exonerats del compliment d'esta obligació, d'acord amb el que disposa l'Orde de 30 de maig de 1996, de la Conselleria d'Economia i Hisenda.  
. Declaració responsable, quan corresponga, del compliment de la normativa sobre integració laboral de persones amb discapacitat o l'exempció d'esta obligació, en virtut del que disposa l'article 7 de la Llei 11/2003, de 10 d'abril de la Generalitat, sobre l'Estatut de les Persones amb Discapacitat.   
. Declaració responsable del beneficiari de l'acreditació de l'acompliment d'obligacions de reintegrament de subvencions per deutes de l'administració.  
. La Memòria descriptiva ocuparà un màxim de 60 pàgines numerades, en format A4, a una sola cara, amb un grandària mínima de lletra de 12 punts. Així mateix, podran annexar-se a la Memòria tots aquells documents, en els diferents tipus de suports existents, vídeos, fotos, cartells, CD, etc., que completen, avalen o enriquisquen allò que s'ha expressat en la Memòria descriptiva. (original i dos còpies).  
. La Memòria haurà de presentar-se en original i dos còpies, i comprendre les seccions següents:  
a) Índex  
b) Breu presentació del centre, en un màxim de tres pàgines en què figuraran: la seua història, el personal que presta servici en este, organigrama, tipologia dels alumnes que escolaritza, així com el percentatge d'alumnat immigrant, el seu país d'origen i la data de la seua escolarització en el centre.  
c) Descripció de les accions de caràcter integrador que està duent a terme el centre segons els criteris establits en esta convocatòria (base sexta) i d'acord amb el Projecte Educatiu, els Projectes Curriculars, les Programacions, la Programació General Anual i, si és el cas, el Pla Anual de Compensació Educativa.  
d) Pla específic d'avaluació, previst pel centre, per a les accions integradores i educatives amb el medi ambient que es presenten en la Memòria, amb indicació dels seus resultats i les mesures correctores previstes.  
e) Destí eventual de l'import del premi, en el cas de ser adjudicatari d'algun d'ells.  
Quarta. Compromisos  
1. La Direcció General d'Immigració guardarà la deguda confidencialitat sobre els resultats de les avaluacions que s'efectuen als centres docents, en ocasió del desenrotllament del que preveu la present convocatòria.  
2. Els centres que participen en la convocatòria obtindran si ho desitgen, informació dels resultats de la seua avaluació.  
3. La participació en la present convocatòria comporta l'autorització expressa per a la realització i el desenrotllament d'una visita al centre, en el cas que l'equip d'avaluació la considere necessària per a comprovar o completar la informació disponible.  
4. Els centres premiats, així com els distingits amb una menció honorífica, es comprometen a col.laborar i participar en les accions de difusió, si és el cas, de les memòries a què es referix la base tercera d'esta orde.  
Quinta. Termini de presentació  
Començarà l'endemà de la seua publicació en el Diari Oficial de la Generalitat, finalitzant el 30 de març del 2007, i es podrà realitzar per correu certificat o personalment en el registre de la Conselleria de Benestar Social (passeig de l'Albereda núm. 16), o qualsevol dels llocs que amb caràcter general reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Sexta. Procés per a la concessió dels Premis  
1. Jurat de Selecció  
Els treballs presentats seran examinats i avaluats per un Jurat de Selecció constituït per:  
President: la directora general d'Immigració, o persona en qui delegue.  
Vocals:  
- Un representant de la Direcció General d'Ensenyança  
- Un representant de la Direcció General d'Immigració.  
- Els tres inspectors d'educació, coordinadors de l'Oficina d'Acollida a l'Alumnat Immigrant i els seus familiars, de les corresponents direccions territorials de la Conselleria de Cultura, Educació i Esport.  
. Un funcionari o funcionària de la Direcció General d'Immigració, que actuarà com a secretari, amb veu.  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els representants dels centres i comptar amb la participació d'especialistes en els temes objecte d'este concurs per a col·laborar en la valoració dels treballs presentats.  
2. Criteris de valoració  
a) Participació en accions formatives dirigides a la integració escolar i social de l'alumnat immigrant, fins a 5 punts.   
b) Inclusió en el projecte educatiu d'objectius dirigits a la posada en pràctica d'un model educatiu multicultural i responsable amb el medi ambient, fins a 10 punts.  
c) Iniciatives desenrotllades per la comunitat educativa per a millora de les actituds d'acceptació i respecte cap als immigrants, així com quant a l'interés mostrat pel coneixement de les cultures i vivències de l'alumnat immigrant i les seues famílies, fins a 20 punts.  
d) Elaboració de materials didàctics propis desenrotllats pel professorat del centre adaptats a la realitat multicultural d'este, fins a 20 punts.  
e) Posada en pràctica de programes dirigits a l'alumnat i a les seues famílies que preveuen activitats d'acollida en el centre i en l'aula, fins a 15 punts.  
f) Posada en marxa i consolidació de models que promoguen la col.laboració i la relació positiva entre alumnes i famílies de distintes cultures i la seua relació amb l'entorn urbà o natural en què conviuen, fins a 10 punts.  
g) Implantació d'activitats escolars i/o extraescolars dirigides a la integració dels alumnes immigrants i les seues famílies en el centre que atorguen protagonisme a la seua cultura i la seua relació amb l'entorn urbà o natural en què conviuen i oferisquen major coneixement d'esta a l'alumnat en general i a les seues famílies, fins a 10 punts.  
h) Dedicació d'atenció específica a l'aprenentatge de l'alumnat immigrant, tant en el marc de l'aula ordinària com en les activitats generals escolars o extraescolars que el centre puga organitzar, fins a 10 punts.  
Sèptima. Resolució del concurs  
1. D'acord amb la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans de la Conselleria, la competència per a resoldre la present convocatòria correspon a la directora general d'Immigració, per delegació de la consellera de Benestar Social, previ veredicte vinculant del Jurat, una vegada examinades les memòries presentades.  
2. L'últim dia per a resoldre i notificar els premis serà el 30 d'abril del 2007. No obstant això, una vegada transcorregut el termini establit sense haver-se notificat la resolució expressa, els interessats podran entendre desestimades les seues sol.licituds per silenci administratiu, d'acord amb el que establix l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.  
3. La relació de centres premiats, amb especificació de l'import que corresponga a cada un d'ells, es publicarà en el Diari Oficial de la Generalitat.  
Octava. Premis  
1. Es concediran set premis per un import total de 21.000 euros, distribuïts de la manera següent:  
- Un premi de 6.000 euros  
- Dos premis de 3.500 euros  
- Quatre premis de 2.000 euros   
2. El Jurat podrà proposar la concessió d'algun d'estos premis als centres en les accions dels quals es destaque l'adopció de pautes educatives i de comportament tendents a l'educació mediambiental.  
3. Igualment, a proposta del Jurat es podran concedir mencions honorífiques per a aquells centres que, tot i no havent pogut accedir als premis, s'hagueren destacat per l'abast de la seua avaluació.  
4. L'entrega dels Premis tindrà lloc a València, en un acte públic que organitzarà la Conselleria que convoca, amb presència dels membres del Jurat i els representants dels centres guardonats.  
5. El pagament de l'import corresponent als Premis es realitzarà, a partir de la resolució, per transferència bancària a nom del centre.  
Novena. Propietat intel.lectual  
Els autors dels materials premiats es comprometen a cedir gratuïtament i per escrit els drets de reproducció, distribució i traducció d'estos per al seu exercici per una sola vegada i en règim d'exclusivitat, encara que la Generalitat podrà autoritzar la publicació de Premis per compte dels autors o d'un tercer. Així mateix es comprometen a elaborar, a petició de la Direcció General d'Immigració, les modificacions necessàries en els documents finals dels materials perquè es puguen publicar totalment o parcialment en el format que esta Direcció General considere convenient.  
La formalització de la cessió del dret de reproducció, distribució i traducció no implica compromís de publicació per part de la Conselleria de Benestar Social.  
Desena. Acceptació de les bases  
El fet de prendre part en este concurs significa l'acceptació d'estes bases.